தொல்காப்பியம் உருவானதன் பின்புலம் குறித்த ஆய்வுகளைப் போலவே தொல்காப்பியப் பதிப்புகளுக்கும் நீண்டதொரு ஆய்வுமரபை முன்னெடுக்கும் சூழல் இன்றைய நிலையில் அவசியமாகிறது. தொல்காப்பியத்தை முதன்முதல் முழுமையாகப் பதிப்பித்த இ. சாமுவேல்பிள்ளை உட்பட பல்வேறு பதிப்பாசிரியர்களின் வரலாறுகள் இன்று மறக்கப்பட்டதொரு சூழலிலேயே உள்ளது. சாமுவேல்பிள்ளை முதன்முதல் தொல்காப்பியத்தை முழுமையாகப் பதிப்பித்து வெளியிட்டிருந்த போதிலும் அவரின் பெயர் தமிழ்ச்சூழலில் ஆழமாகப் பதியவில்லை. தொல்காப்பியத்தை முதலில் பதிப்பித்தவர்கள் என்றால் உரையுடன் பதிப்பித்த மழைவை மகாலிங்கையரையும், சி.வை.தா.வையும் உடனே சொல்லிவிடும் நமக்குச் சாமுவேல்பிள்ளையின் பெயர் நினைவுக்குக் கூட வருவதில்லை.